[{"text_idx": "#000003", "text": "Syniadau am deithiau cerdded gan y bobl sy\u2019n byw ac yn gweithio yma. Rhif 5 a 6 \u2013 o amgylch y Rhyl"}, {"text_idx": "#000005", "text": "*sylwch, er gwaethaf gwaith hanfodol amddiffyn yr arfordir yn y Rhyl a Phrestatyn yr haf hwn, mae\u2019n dal ar agor i fusnes fel arfer"}, {"text_idx": "#000007", "text": "Y daith gyntaf yw taith Tony o\u2019r Foryd i Ruddlan. Mae Tony wedi bod yn gweithio yn y Ganolfan Groeso ers dwy flynedd ar bymtheg. Mae o\u2019n treulio llawer o amser yn crwydro yng nghefn gwlad ac mae ganddo ddiddordeb mawr mewn hanes lleol. Mae Tony\u2019n mwynhau ymweld a\u0302 safleoedd o ddiddordeb hanesyddol a thirweddau gwyllt rhai o fannau cudd gogledd Cymru."}, {"text_idx": "#000009", "text": "\u201cCefais fy magu yng ngorllewin y Rhyl, ger yr harbwr. Y dyddiau hynny roedd rhaid i chi gerdded ar draws Pont y Foryd i fynd i\u2019r harbwr ond heddiw gallwch ddefnyddio\u2019r bont droed newydd, Pont y Ddraig, a agorodd yn 2013 ac sy\u2019n rhan o adfywiad ehangach Harbwr y Foryd. Gyda\u2019r nosau mae\u2019n braf edrych ar oleuadau lliwgar y bont. Byddaf yn stopio yma am goffi cyn mynd i\u2019r gwaith (yn enwedig pan fo\u2019r tymor ymwelwyr ar ei anterth a\u2019r diwrnod yn sicr o fod yn brysur). Rwy\u2019n eistedd yma\u2019n gwylio\u2019r cychod pysgota\u2019n mynd a dod. Os ydych chi\u2019n ddigon lwcus efallai y gwelwch y bont yn agor ac yn cau i gychod talach. Mae Pont y Ddraig yn croesi\u2019r aber ac yn cysylltu\u2019r Foryd a\u0302 Phromena\u0302d y Rhyl. Ger yr harbwr mae gwarchodfa natur o\u2019r enw Trwyn Horton, caffi Hwb yr Harbwr a siop hurio beics. Croeswch y bont a cherddwch drwy barc manwerthu Cei Marina. Pan oeddwn i\u2019n ifanc ffair Ocean Beach oedd fan hyn. Roedd fy nain a\u2019i chwiorydd yn gweithio yma ar stondinau\u2019n perthyn i f\u2019 Ewyrth Mike a\u2019m Modryb Pam."}, {"text_idx": "#000010", "text": "Pont y Ddraig gyda\u2019r nos"}, {"text_idx": "#000011", "text": "Croeswch Ffordd Wellington i Marine Lake a\u2019r Rheilffordd Fach Agorodd y rheilffordd yn 1911 ac mae gen i atgofion melys o fynd ar y tre\u0302n bach. Dw\u0302r mo\u0302r sy\u2019n llenwi\u2019r llyn ac mae\u2019n lle poblogaidd i chwilio am grancod."}, {"text_idx": "#000012", "text": "Yn rhedeg ar hyn ymyl gorllewinol y llyn mae Westbourne Avenue, sy\u2019n arwain at bont droed dros y rheilffordd. I osgoi grisiau gallwch ddilyn arwyddion llwybr beicio 84. Yr ochr arall i\u2019r bont, ar y dde, fe welwch y fynedfa i Glan Morfa \u2013 coetir cymunedol gyda llwybrau\u2019n arwain i\u2019r llwybr ger yr afon."}, {"text_idx": "#000013", "text": "Rydym am ddilyn y llwybr ger yr afon sy\u2019n rhan o Lwybr Beicio 84 ac yn mynd ymlaen i Ruddlan. Roedden ni\u2019n arfer rhedeg traws gwlad o\u2019r ysgol ar hyd y llwybr yma, rhywbeth yr oeddwn i\u2019n ei gasa\u0301u, ond heddiw \u2018dwi wrth fy modd yn cerdded yma. Ffordd hyn dwi\u2019n mynd i\u2019r gwaith hefyd gan fy mod yn byw yn Rhuddlan ac yn gweithio ar y promena\u0302d yn y Rhyl. Mae\u2019r llwybr yn addas ar gyfer pawb \u2013 mae\u2019n wastad ac yn llydan felly bydd cerddwyr, beicwyr, pobl mewn cadeiriau olwyn a phobl gyda phramiau i gyd yn gallu ei ddefnyddio heb unrhyw broblem. Yma ac acw mae gatiau ar y llwybr ond maen nhw\u2019n llydan ac yn hawdd i\u2019w hagor."}, {"text_idx": "#000014", "text": "Pan gyrhaeddwch Rhuddlan bydd gennych olygfa fendigedig o\u2019r castell. Mae\u2019r castell yn un o rai cynharaf Edward I \u2013 dechreuwyd y gwaith o\u2019i adeiladu yn 1277."}, {"text_idx": "#000015", "text": "Wrth groesi\u2019r bont dros yr afon fe welwch barc manwerthu bach lle mae sawl dewis o fwyd a diod, ac yn uniongyrchol dros y ffordd mae Gwarchodfa Natur Rhuddlan. Mae fy w\u0302yr, Wilf, wrth ei fodd a\u0302\u2019r warchodfa natur \u2013 mae\u2019n un o\u2019i hoff lefydd. Rydym yn bwydo\u2019r hwyaid yma ac roedd Wilf wedi gwirioni\u2019r llynedd pan welodd fod yr elyrch wedi dodwy chwech wy."}, {"text_idx": "#000016", "text": "Mae\u2019r warchodfa natur yn gwbl hygyrch: mae yma ardd synhwyraidd, dau lyn (un ohonynt yn wych ar gyfer chwilio am greaduriaid) a digonedd o lefydd i eistedd a mwynhau\u2019r golygfeydd, yn cynnwys llawer o fyrddau picnic os ydych wedi dod a\u0302 chinio efo chi."}, {"text_idx": "#000017", "text": "Tua 2 filltir a 3\u20444 ydi\u2019r daith gerdded hon i gyd. Mae\u2019n cymryd tua awr heb stopio i edrych ar y golygfeydd (ar un pwynt gallwch weld tri chastell: Rhuddlan, Bodelwyddan a Gwrych!)."}, {"text_idx": "#000018", "text": "I fynd yn o\u0302l i\u2019r Rhyl, ewch yn o\u0302l ar hyd yr afon, cerddwch drwy\u2019r pentref ac ar hyd y briffordd neu ewch ar y bws. O Rhuddlan defnyddiwch wasanaeth 51 sy\u2019n mynd yn syth i Orsaf Fysiau y Rhyl."}, {"text_idx": "#000020", "text": "\u201cMae fy nhaith i ar hyd yr hen linell rheilffordd sy\u2019n rhedeg rhwng Prestatyn a Dyserth. Mae\u2019r daith yn dechrau yn Gas Works Lane ym Mhrestatyn, sef y lo\u0302n sy\u2019n rhedeg rhwng Home Bargains a\u2019r Orsaf Fysiau. Y bws o\u2019r Rhyl ydi\u2019r Arriva 35/36 Arriva , sy\u2019n rhedeg bob 30 munud ac yn cymryd tua 20 munud."}, {"text_idx": "#000021", "text": "Mae rhan gyntaf y daith yn rhedeg y tu o\u0302l i Lidl am bellter byr ac yn arwain at ffordd y mae\u2019n rhaid ei chroesi Mae\u2019r llwybr yn rhedeg y tu o\u0302l filfeddygfa a thrwy fynedfa wrth ymyl gia\u0302t. Mae \u2018na arwydd yn dweud mai dyma\u2019r llwybr cerdded o Brestatyn i Ddyserth."}, {"text_idx": "#000022", "text": "Mae\u2019n hawdd iawn cyrraedd y rhan yma o\u2019r daith. Mae hwn yn llwybr aml-ddefnydd. Mae\u2019n rhedeg o dan ddwy bont lle gallwch ymuno neu adael y daith. Mae\u2019r llwybrau sy\u2019n arwain at y bont gyntaf yn wastad, mae\u2019r llwybrau sy\u2019n arwain at yr ail bont i fyny allt. Mae yna lwybrau eraill oddi ar y daith hon ond nid yw pob un yn addas ar gyfer pobl sy\u2019n gwthio pram neu\u2019n defnyddio sgwter symudedd."}, {"text_idx": "#000023", "text": "Pan fyddaf yn cerdded ar y llwybr hwn byddaf yn gweld ac yn clywed llawer o wahanol fathau o adar. Mae yna hefyd doreth o flodau a phlanhigion sy\u2019n blodeuo ar wahanol adegau o\u2019r flwyddyn. Mae\u2019n arbennig o lliwgar yn yr hydref wrth i\u2019r dail droi."}, {"text_idx": "#000024", "text": "Wrth i\u2019r llwybr fynd yn ei flaen mae\u2019n gadael tref Prestatyn ar o\u0302l ac yn mynd tua Gallt Melyd. Mae mwy o gaeau i\u2019w gweld rw\u0302an a hyd yn oed ambell wiwer lwyd. Mae\u2019r llwybr yn agor allan yng Nghlwb Golff Gall Melyd lle gallwch eistedd a mwynhau\u2019r olygfa neu gael diod. O\u2019r fan hon gallwch weld dros y caeau golff tua\u2019r mo\u0302r a\u2019r mynyddoedd."}, {"text_idx": "#000025", "text": "Yn agos iawn at y fan yma mae Y Sied \u2013 Hen Sied Nwyddau Gallt Melyd sydd erbyn hyn yn gaffi a chanolbwynt cymunedol. Dyma le arall i gael diod ac eistedd a mwynhau\u2019r olygfa. Mae\u2019r golygfeydd oddi yma\u2019n eang ac mae\u2019n werth stopio yma i edrych allan dros y mo\u0302r tua Llandudno a Mynyddoedd y Carneddau. Gallwch ddod oddi ar y llwybr rhwng y Clwb Golff a\u2019r Sied a cherdded i lawr at y briffordd i ddal y bws (35/36)."}, {"text_idx": "#000026", "text": "Wrth adael y Sied mae\u2019r llwybr yn rhedeg ar hyd waelod Graig Fawr ac ymlaen tua Dyserth. Wrth fynd rownd y gornel cewch y golygfeydd gorau ar y daith \u2013 allan tua Llandudno, y Carneddau a Moel Siabod. Gallwch ddod oddi ar y llwybr ychydig ar o\u0302l hyn ond mae\u2019r ffordd i lawr am y briffordd yn serth dros ben."}, {"text_idx": "#000027", "text": "Mae gweddill y daith drwy goed a chaeau ac o dan ambell bont ac mae \u2018na feinciau a lle gallwch eistedd am ychydig a gwrando ar yr adar. Gallwch ddod oddi ar y llwybr ger un o\u2019r pontydd lle mae arwydd at y rhaeadr yn Nyserth, mae hwn yn llwybr serth gyda grisiau i fynd i waelod y rhaeadr. Mae \u2018na ddefaid a cheffylau yn y caeau ar hyd y rhan yma o\u2019r daith. Mae pen y llwybr yn mynd dros nant sy\u2019n bwydo\u2019r rhaeadr a gallwch hefyd gerdded yn y goedwig yma. Mae\u2019r daith hon tua 2 filtir a 1/2, felly mae\u2019n cymryd tua awr. Os byddaf yn dod ar y bws byddaf yn dod i ffwrdd ar y groesffordd yn Nyserth ac yn cerdded i fyny\u2019r allt (bws 35/36).\u201d"}, {"text_idx": "#000028", "text": "Mae Canolfan Croeso y Rhyl yn siop un alwad ar gyfer tocynnau teithio, digwyddiadau a theatrau a gwybodaeth am lety a gwyliau. Dyma\u2019r lle gorau i fynd am gyngor ar bob agwedd ar eich ymweliad ag ardal arfordirol Sir Ddinbych. Bydd y staff wrth eu bodd yn eich helpu chi gydag:"}, {"text_idx": "#000029", "text": "\u2013 archebu llety ymlaen llaw neu tra byddwch yma\n\u2013 rhoi gwybodaeth i chi am lefydd i ymweld a\u0302 nhw, pethau i\u2019w gwneud, llefydd i fwyta\n\u2013 gwybodaeth a thocynnau ar gyfer digwyddiadau cenedlaethol a lleol\n\u2013 tocynnau ar gyfer bysiau National Express."}, {"text_idx": "#000030", "text": "Maen nhw hefyd yn gwerthu mapiau, teithlyfrau, llyfrau a chrefftau."}, {"text_idx": "#000034", "text": "#forydharbour #marinlake #minaturerailwayRemove term: #prestatyn #meliden #prestatyn #melidenRemove term: #rhuddlan #rhuddlannaturereserve #rhuddlan"}, {"text_idx": "#000041", "text": "Gyda'i gilydd, mae Wrecsam, Sir y Fflint a Sir Ddinbych yn cynnig profiad gwych i ymwelwyr yng Ngogledd Ddwyrain Cymru, gyda mo\u0302r a mynyddoedd, hanes a chelf gyfoes, ac amrywiaeth o ddigwyddiadau arbennig i'r teulu cyfan i mwynhau."}]